**LATVIJAS REPUBLIKAS MINISTRU KABINETS**

2016. gada \_\_\_\_\_\_\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_, \_\_\_\_§)

**Būvkomersantu klasifikācijas noteikumi**

Izdoti saskaņā ar Būvniecības likuma

5.panta pirmās daļas 12.punktu

**I. Vispārīgie jautājumi**

1. Noteikumi nosaka:

1.1. klasifikācijas dokumenta saņemšanai iesniedzamās ziņas,

1.2. būvkomersantu klasifikācijas veidus un kritērijus,

1.3. nosacījumus vienreizēja un pagaidu klasifikācijas dokumenta saņemšanai,

1.4. nosacījumus lēmuma par klasifikācijas dokumenta piešķiršanu grozīšanai vai atcelšanai,

1.5. klasifikācijas iestādes pilnvaras,

1.6. informācijas par būvkomersantu klasifikāciju izvietošanas, uzturēšanas, aktualizācijas un pārbaudes kārtību.

2. Klasifikāciju piemēro:

2.1. Latvijas Republikā reģistrētiem būvkomersantiem, būvdarbu veicējiem (turpmāk – būvuzņēmums),

2.2. ārvalstu komersantiem, kas pretendē uz būvdarbu veikšanu Būvniecības likuma 23. panta pirmajā daļā noteiktajā kārtībā;

2.3. būvuzņēmumu apvienībām, kas pretendē uz būvdarbu veikšanu Būvniecības likuma 23. panta pirmajā daļā noteiktajā kārtībā.

3. Klasifikācijas sistēma (turpmāk – sistēma) ietver šādus klasifikācijas veidus:

3.1. klasifikāciju vispārējā kārtībā,

3.2. pagaidu klasifikāciju,

3.3. vienreizēju klasifikāciju,

3.4. atkārtotu klasifikāciju,

3.5. būvuzņēmumu apvienību klasifikāciju,

3.6. klasifikācijas nodošanu.

4. Būvuzņēmumu klasifikāciju, grozījumus lēmumā par klasifikāciju, kā arī klasifikācijas atcelšanu veic Ekonomikas ministrija (turpmāk – klasifikācijas iestāde).

5. Klasifikācijas iestāde ziņas par klasifikāciju ievieto Būvkomersantu reģistrā (turpmāk – reģistrs) un nodrošina to publisku pieejamību bez maksas elektroniskā vidē. Izņemot datus, kuru pieejamība ir ierobežota saskaņā ar normatīvajiem aktiem par komercnoslēpumu un datu aizsardzību. Reģistrs ir iekļauts Būvniecības informācijas sistēmā (turpmāk – BIS).

6. Klasifikācijas iestāde no Iekšlietu ministrijas Informācijas centra uzturētā Sodu reģistra (turpmāk – Sodu reģistrs) elektroniski iegūst informāciju par būvuzņēmuma atbilstību šo noteikumu 7.3. un 30.2. apakšpunktā noteiktajām prasībām.

**II. Būvuzņēmuma klasifikācijas kārtība**

7. Klasifikācijas iestāde vispārējā kārtībā veic visu to būvuzņēmumu klasificēšanu, kas klasifikācijas brīdī atbilst šādiem nosacījumiem:

7.1. ir reģistrēti reģistrā vismaz trīs gadus un par tiem reģistrā ir pieejami dati par trim pilniem darbības gadiem,

7.2. lēmuma pieņemšanas brīdī uzņēmums nodarbina vismaz vienu sertificētu būvspeciālistu (turpmāk – būvspeciālists), kura darbības sfēra ietver vispārējo vai specializēto būvdarbu vadīšanu,

7.3. lēmuma pieņemšanas brīdī attiecībā uz būvuzņēmumu nav spēkā Publisko iepirkumu likumā noteiktie kandidātu un pretendentu izslēgšanas noteikumi, kas fiksēti Sodu reģistrā kā attiecīgi Latvijas Administratīvo pārkāpumu kodeksa, Konkurences likuma un Krimināllikuma pārkāpumi.

8. Būvuzņēmumus, par kuriem reģistrā pieejami dati mazāk, nekā par vienu darbības gadu, neklasificē.

9. Klasifikācijas iestāde atzīst būvuzņēmuma pieredzi darbības sfērās būvdarbu veikšanai būvju grupās un būvju veidos atbilstoši šo noteikumu 1. pielikumam, kā arī piešķir kvalifikācijas klasi no 1. līdz 5., kur pirmā klase atbilst augstākajai kvalifikācijai un piektā – zemākajai.

9.1. Klasifikācijas iestāde atzīst būvuzņēmumu kompetenci sfērās, kur būvuzņēmums nodarbina atbilstošas specializācijas būvspeciālistus. Kompetenču sfēras noteiktas atbilstoši Saimniecisko darbību statistiskās klasifikācijas NACE (turpmāk – NACE) F sadaļas “Būvniecība” otrajai redakcijai (turpmāk – 2.red.). Būvspeciālistu sertifikācijas sfēru atbilstība NACE (2. red.) būvniecības sadaļas kategorijām ir noteikta šo noteikumu 2. pielikumā.

9.2. Klasifikācijas iestāde, pamatojoties uz reģistra datiem, iekļauj lēmumā atzīmi par būvuzņēmuma pieredzi būvdarbu veikšanā būvju veidos un būvju grupās šo noteikumu 63. punktā noteiktajā termiņā.

10. Klasifikācijas klase raksturo būvuzņēmuma profesionālo pieredzi, finansiāli ekonomiskos rādītājus, kā arī atbilstību tādiem tehniskajiem kritērijiem, kas raksturo uzņēmuma ilgtspēju (turpmāk – ilgtspējas kritēriji).

11. Klasifikācijas iestāde atzīst vērtējamā būvuzņēmuma atbilstību kvalifikācijai, pamatojoties uz publisko reģistru datiem un būvuzņēmuma sniegto informāciju.

11.1. Klasifikācijas klasi nosaka aprēķinot vidējo aritmētisko rezultātu no profesionālās pieredzes kritērijos (kritēriji 1, 3, 4 un 5) iegūtās summas, ko koriģē atbilstoši būvuzņēmuma rādītājiem finansiāli ekonomiskajos rādītājos un ilgtspējas kritērijos, vai pārtrauc klasifikāciju, ja būvuzņēmums neatbilst kvalifikācijas nosacījumiem kritērijos 6, 7, 9 un 10.

11.2. Kvalifikācijas klases aprēķina, izmantojot šādu formulu:

, kur

 un Fe.Kl.= korekcija P.Kl. vai izslēdzošs nosacījums un I.Kl.= korekcija P.Kl. vai izslēdzošs nosacījums.

BK.Kl. – būvkomersanta kvalifikācijas klase;

P.Kl. – profesionālās pieredzes rādītājs;

Fe.Kl. – finansiāli ekonomiskie rādītāji;

I.Kl. – ilgtspējas rādītājs;

Kl. – klase;

n.n. – kritērija kārtas numurs, perioda kārtas numurs.

12. Klasifikācijas iestāde apkopo ziņas par būvuzņēmumu, pārbauda datu atbilstību kvalifikācijas kritērijiem un sagatavo lēmumu par piešķiramo klasi, atzītajām kompetencēm un pieredzi vai par klasifikācijas pārtraukšanu.

13. Lēmums tiek sagatavots elektroniska dokumenta formā, parakstīts ar drošu elektronisko parakstu un nosūtīts būvuzņēmumam uz tādu elektroniskā pasta adresi, kādu būvuzņēmums norādījis reģistram.

14. Klasifikācijas iestāde būvuzņēmuma klasifikāciju vispārējā kārtībā veic vienu reizi gadā.

15. Būvuzņēmumi, kuri reģistrā reģistrēti mazāk nekā trīs gadus, bet ne mazāk, kā vienu gadu, var pretendēt uz pagaidu klasifikāciju.

16. Gadījumā, ja būvuzņēmums tiek reorganizēts, iespējama kvalifikācijas nodošana. Kvalifikāciju var nodot tikai ar visu atdalīto uzņēmumu rakstisku piekrišanu, ievērojot šo noteikumu VII nodaļā noteikto kārtību un ar nosacījumu, ka vienam no atdalītajiem uzņēmumiem pāriet būtiskās kvalifikāciju raksturojošās kompetences un resursi.

17. Kvalificēšanā izmantotās ziņas un dati, izņemot ziņas no Sodu reģistra, tiek apkopoti un uzturēti Būvkomersantu reģistrā, elektroniskā vidē BIS tīmekļa vietnē.

18. Visa dokumentu aprite klasifikācijas procesā tiek nodrošināta elektroniski:

18.1. būvuzņēmējs var iesniegt iesniegumu klasifikācijas iestādei elektroniski, aizpildot speciālu tiešsaistes formu BIS tīmekļa vietnē https://bis.gov.lv, ja identifikācijai izmanto Valsts reģionālās attīstības aģentūras pārziņā esošā valsts informācijas sistēmu savietotāja koplietošanas autentifikācijas moduli. Ja dokuments iesniegts, izmantojot BIS speciālu tiešsaistes formu, dokumentam ir juridisks spēks arī tad, ja tās nesatur rekvizītu "paraksts".

18.2. Klasifikācijas iestāde nosūta lēmumu, kā arī citu ar būvuzņēmuma klasifikāciju saistīto korespondenci uz tādu elektroniskā pasta adresi, kādu būvuzņēmums norādījis reģistram.

**III. Klasificēšanai izmantojamie dati, ziņas un to avoti**

19. Klasificēšanas nolūkā par Latvijā reģistrētiem komersantiem no reģistra nepieciešamās ziņas un dati:

19.1. komersanta nosaukums,

19.2. komersanta reģistrācijas numurs,

19.3. komersanta reģistrācijas datums reģistrā,

19.4. to būvspeciālistu skaits un sertifikācijas sfēra, kuri nodarbināti būvuzņēmumā iepriekšējos trīs gadus,

19.5. būvuzņēmuma reģistrācijas ilgums reģistrā,

19.6. kopējais sniegto būvniecības pakalpojumu apjoms trijos iepriekšējos gados,

19.7. dati par iepriekšējo trīs līdz piecu gadu laikā veikto būvdarbu veidu būvju grupās, būvju veidos,

19.9. ziņas par ieviestajām un sertificētajām sistēmām vai tām ekvivalentām kvalitātes nodrošināšanas sistēmām, kuru pamatā ir attiecīgo Eiropas standartu sērijas, ko apstiprinājušas akreditētas struktūras:

19.9.1.  Kvalitātes pārvaldības sistēmas,

19.9.2. Vides pārvaldības sistēmas vai Eiropas Savienības Vides vadības un audita sistēma (EMAS),

19.9.3.  Darba drošības un arodveselības pārvaldības sistēmas,

19.9.4. Cita akreditēta specializētā būvniecības nozares sertifikācija, kuras pamatā ir attiecīga Eiropas standartu sērija, ko apstiprinājušas akreditētas struktūras,

19.10. apliecinājums par piederību Latvijas republikā vai kādā no Eiropas Ekonomiskās zonas valstīm reģistrētā būvniecības nozares darba devēju vai profesionālajā organizācijā atbilstoši NACE 2.red. grupai 94.1,

19.12. apliecinājums par spēkā esošu darba koplīgumu, kuru noslēdzis uzņēmums, kas ir nacionālā līmeņa darba devēju organizāciju apvienības biedrs ar arodbiedrību, kas ir nacionālā līmeņa arodbiedrību apvienības biedre.

20. Klasificēšanas nolūkā par Latvijā reģistrētiem komersantiem klasifikācijas iestāde no Sodu reģistra saņem ziņas par būvuzņēmuma pieļautajiem Latvijas Administratīvo pārkāpumu kodeksa un Krimināllikuma pārkāpumiem (tiesību akta nosaukums, kā arī pārkāptā tiesību norma un periods, par kādu ziņas pārbauda, norādīts šo noteikumu 3.pielikumā).

21. Klasificēšanas nolūkā par Latvijā reģistrētiem komersantiem no Uzņēmumu reģistra reģistriem nepieciešamās ziņas:

21.1. komersanta nosaukums,

21.2. komersanta reģistrācijas numurs,

21.3. komersantam piemērotie nodrošinājuma līdzekļi,

21.4. aktuālie dati par komersantu maksātnespējas reģistrā;

22. Klasificēšanas nolūkā par Latvijā reģistrētiem komersantiem no Valsts ieņēmuma dienesta nepieciešamās ziņas:

22.1. komersanta nosaukums,

22.2. komersanta reģistrācijas numurs,

22.3. gada apgrozījums par iepriekšējiem trim pārskata gadiem,

22.4. dati par komersanta rīcībā esošajiem apgrozāmajiem līdzekļiem un īstermiņa parādsaistībām, saskaņā ar iesniegtajiem gada pārskatiem pa gadiem iepriekšējo trīs gadu periodā,

22.5. dati par komersanta pašu kapitāla īpatsvaru aktīvos, saskaņā ar iesniegtajiem gada pārskatiem pa gadiem iepriekšējo trīs gadu periodā,

22.6. ziņas par nodokļu nomaksas saistību izpildi atbilstoši Valsts ieņēmumu dienesta publiskās nodokļu parādnieku datubāzes pēdējās datu aktualizācijas datumam,

22.7. ziņas par komersantā strādājošo vidējiem mēneša darba ienākumiem par iepriekšējo trīs gadu periodu sadalījumā pa kalendāriem gadiem.

23. Latvijā reģistrētu komersantu klasifikācijas nolūkā no Centrālās statistikas pārvaldes nepieciešami dati par strādājošo vidējā mēneša darba samaksu atbilstoši NACE 2.red. F sadaļai “Būvniecība”.

**IV. Būvuzņēmumu klasifikācijas kritēriji un atbilstības noteikšana**

24. Būvuzņēmēja klasifikāciju klasifikācijas iestāde veic trijās kritēriju grupās: profesionālās pieredzes, finansiāli ekonomisko rādītāju un ilgtspējas.

25. Profesionālās pieredzes kritēriju grupā klasifikācijas iestāde konstatē:

25.1. būvuzņēmuma kvalifikāciju šo noteikumu 2.pielikumā minētajās NACE 2.red. F sadaļas “Būvniecība” saimnieciskās darbības klasifikācijai,

25.2. būvuzņēmuma kvalifikāciju būvdarbu veidu veikšanai būvju grupās un būvju veidos,

25.3. atbilstību vienai vispārējai kvalifikācijas klasei.

26. Klasifikāciju profesionālās pieredzes kritēriju sadaļā klasifikācijas iestāde veic, pamatojoties uz atbilstību šādiem kritērijiem:

26.1. Kritērijs 1: būvuzņēmumā nodarbināto būvspeciālistu skaits trijos iepriekšējos gados. Noteikti šādi vērtēšanas kritēriji speciālistu skaitam:

26.1.1. 15 un vairāk būvspeciālistu katrā pārskata gadā atbilst 1. klasei,

26.1.2. no 10 līdz 14 būvspeciālistiem katrā pārskata gadā atbilst 2. klasei,

26.1.3. no 5 līdz 9 būvspeciālistiem katrā pārskata gadā atbilst 3. klasei,

26.1.4. no 2 līdz 4 būvspeciālistiem katrā pārskata gadā atbilst 4. klasei,

26.1.5. 1 būvspeciālists katrā pārskata gadā atbilst 5. klasei.

26.2. Kritērijs 1.1: Ja būvkomersants klasifikācijas lēmuma pieņemšanas brīdī nodarbina vismaz vienu sertificētu būvspeciālistu, tas tiek kvalificēts kā attiecīgai sertifikācijas sfērai atbilstošās saimnieciskās darbības sfēras darbu veicējs. Speciālistu darbības sfēru pielīdzināšana NACE 2.red. tiek veikta atbilstoši šo noteikumu 2. pielikumam “Sertificēšanas darbības sfēru atbilstība Saimniecisko darbību statistiskajai klasifikācijai NACE 2.red.”

26.3. Kritērijs 2: pieredze būvju grupu būvniecības darbos iepriekšējo piecu gadu periodā atbilstoši atsevišķu līgumu ietvaros veikto darbu veidam. Vērtēšanai noteiktais kritērijs:

26.3.1. Klasifikācijas iestāde atzīst būvuzņēmuma kvalifikāciju darbu veikšanā būvju grupā būvdarbu veidā, ja trīs līdz piecu gadu periodā pirms lēmuma par klasifikāciju pieņemšanas datuma BIS uzturētajos būvdarbu žurnālos ir vismaz divas atzīmes par būvdarbu veikšanu šo noteikumu 1. pielikumā minētajos būvdarbos.

26.3.2. Vērtējumu šajā kritērijā klasifikācijas iestāde iekļauj lēmumā par klasifikāciju sākot ar šo noteikumu 63. punktā noteikto termiņu.

26.4. Kritērijs 3: būvuzņēmuma pieredze būvniecībā noteikti šādi vērtēšanas kritēriji:

26.4.1. Reģistrācijas ilgums reģistrā:

26.4.1.1. vairāk par 10 gadiem atbilst 1. klasei,

26.4.1.2. no astoņiem gadiem un vairāk nekā trīs mēnešiem līdz 10 gadiem atbilst 2. klasei,

26.4.1.3. no sešiem gadiem un vairāk nekā sešiem mēnešiem līdz astoņiem gadiem un trīs mēnešiem atbilst 3. klasei,

26.4.1.4. no četriem gadiem un vairāk nekā deviņiem mēnešiem līdz sešiem gadiem un sešiem mēnešiem atbilst 4. klasei,

26.4.1.5. no trīs gadiem līdz četriem gadiem un deviņiem mēnešiem atbilst 5. klasei.

26.5. Kritērijs 4: kopējais sniegto būvniecības pakalpojumu apjoms trijos iepriekšējos darbības gados. Noteikti šādi vērtēšanas kritēriji:

26.5.1. vairāk par 15 000 000 *euro* katrā pārskata gadā atbilst 1. klasei,

26.5.2. no 5 000 000,01 līdz 15 000 000 *euro* katrā pārskata gadā atbilst 2. klasei,

26.5.3. no 1 000 000,01 līdz 5 000 000 *euro* katrā pārskata gadā atbilst 3. klasei,

26.5.4. no 75 000,01 līdz 1 000 000 *euro* katrā pārskata gadā atbilst 4. klasei,

26.5.5. līdz 75 000 *euro* katrā pārskata gadā atbilst 5. klasei.

26.6. Kritērijs 5: būvniecības pakalpojumu īpatsvars būvuzņēmuma apgrozījumā trijos iepriekšējos pārskata gados. Noteikti šādi vērtēšanas kritēriji:

26.6.1. vairāk par 70% katrā pārskata gadā atbilst 1. klasei,

26.6.2. no 53,33 līdz 70% katrā pārskata gadā atbilst 2. klasei,

26.6.3. no 36,68 līdz 53,32% katrā pārskata gadā atbilst 3. klasei,

26.6.4. no 20,01 līdz 36,67% katrā pārskata gadā atbilst 4. klasei,

26.6.5. mazāk par 20% katrā pārskata gadā atbilst 5. klasei.

27. Nosacījums kvalificēšanai finansiāli ekonomisko rādītāju grupā visu klašu būvuzņēmumiem ir pozitīvs likviditātes un finanšu līdzsvara rādītājs pēdējo triju gadu periodā. Gadījumā, ja profesionālās pieredzes rādītāju klasifikācijā būvuzņēmums atbilst augstākai klasei, bet likviditātes un finanšu līdzsvara rādītāji neatbilst šīs klases prasībām, profesionālās pieredzes kritērijos iegūtajai klasei piemēro korekciju 0,245 punktu apmērā par katru gadu vērtēšanas periodā, kad rādītājs neatbilst kvalifikācijas prasībām, bet nav negatīvs.

28. Finansiāli ekonomisko rādītāju vērtēšanai noteikti šādi kritēriji:

28.1. Kritērijs 6: apgrozāmo līdzekļu attiecībai pret īstermiņa parādiem jeb uzņēmuma likviditātes rādītājam noteiktas šādas prasības būvuzņēmuma klasifikācijai:

28.1.1. rādītājs 1,0 un vairāk atbilst 1. līdz 3. klasei,

28.1.2. rādītājs ne mazāk par 0,9 atbilst 4. līdz 5. klasei.

28.2. Kritērijs 7: finanšu līdzsvara rādītājam, ko izsaka pašu kapitāla procentuālā attiecība pret aktīvu kopsummu, noteiktas šādas prasības būvuzņēmuma klasifikācijai:

28.2.1. rādītājs 20 un vairāk procentu atbilst 1. līdz 3. klasei,

28.2.2. rādītājs no 14 līdz 19,99 procentu atbilst 4. līdz 5. klasei.

28.3. Kritērijs 8: darba samaksas rādītājs par iepriekšējo trīs gadu periodu attiecībā pret vidējo darba samaksu nozarē komersanta reģistrācijas valstī ir vismaz - 10 procentu robežās. Gadījumā, ja būvuzņēmuma reģistrācijas valstī vidējā darba samaksa nozarē ir zemāka, nekā Latvijas Republikā, darba samaksa tiek vērtēta pret Latvijas Republikas rādītājiem. Ja darba samaksa būvuzņēmumā kādā no iepriekšējiem trīs gadiem ir bijusi vairāk nekā 10 procentus zemāka par attiecīgā gada vidējo darba samaksu nozarē, profesionālās pieredzes kvalificēšanas rezultātā noteiktajai klasei piemēro korekciju 0,245 punktu apmērā par katru gadu, kad rādītājs nav sasniegts.

28.4. Kritērijs 9: ziņas par Valsts ieņēmumu dienesta administrēto nodokļu (nodevu) parāda, kas taksācijas periodā kopsummā pārsniedz 150 *euro*, esamību pa taksācijas periodiem viena gada laikā no lēmuma par klasifikāciju pieņemšanas brīža. Ja uzņēmumam bijuši nodokļu parādi kādā no vērtējamiem periodiem, par katru šādu konstatētu gadījumu piemēro korekciju 0,245 punktu apmērā.

28.5. Kritērijs 10: maksātspēja. Ja kvalifikācijas noteikšanas brīdī apturēta komersanta saimnieciskā darbība vai pasludināta maksātnespēja, uzņēmumu neklasificē.

28.6. Kritērijs 11: komersantam piemērotie nodrošinājuma līdzekļi, ja kļuvis neapstrīdams lēmums vai spēkā stājušos attiecīgu tiesas spriedumu par komersantam piemērotu nodrošinājuma līdzekli, kas ierobežo viņa saimnieciskās vai finansiālās spējas. Par katru šādu reģistrētu gadījumu piemēro korekciju 0,245 punktu apmērā.

29. Atbilstību ilgtspējas kritērijiem nosaka, vērtējot labas uzņēmējdarbības un godīgas profesionālās prakses principu ievērošanu uzņēmumā.

30. Ilgtspējas rādītāju vērtēšanai noteikti šādi kritēriji:

30.1. Kritērijs 12: būvuzņēmumā ieviestas un sertificētas starptautiskajiem un nozares standartiem atbilstošas sertifikācijas sistēmas vai tām ekvivalentām kvalitātes nodrošināšanas sistēmām, kuru pamatā ir attiecīgo Eiropas standartu sērijas, ko apstiprinājušas akreditētas struktūras:

30.1.1. lai kvalificētos 1. klasē, būvuzņēmumam jābūt ieviestai un sertificētai kvalitātes pārvaldības sistēmai, vides pārvaldības sistēmai vai Eiropas Savienības Vides vadības un audita sistēmai (EMAS), kā arī darba drošības un arodveselības pārvaldības sistēmai,

30.1.2. lai kvalificētos 2. klasē, būvuzņēmumam jābūt ieviestai un sertificētai kvalitātes pārvaldības sistēmai, vides pārvaldības sistēmai vai Eiropas Savienības Vides vadības un audita sistēmai (EMAS),

30.1.3. lai kvalificētos 3. klasē, būvuzņēmuma jābūt ieviestai un sertificētai kvalitātes pārvaldības sistēmai,

30.1.4. Par katru nākamo paziņotas sertifikācijas institūcijas atzītu būvniecības nozares vai uzņēmējdarbības procesu vadības sistēmu vai tām ekvivalentām kvalitātes nodrošināšanas sistēmām, kuru pamatā ir attiecīgo Eiropas standartu sērijas, ko apstiprinājušas akreditētas struktūras, kas ieviesta uzņēmumā, piemēro korekciju – 0,25 klasifikācijas punktu apmērā, bet ne vairāk, kā par – 0,5 punktiem.

30.1.5. Uzņēmumiem, kas profesionālās pieredzes kvalificēšanas rezultātā saņēmuši 4. vai 5. klasi, sertifikācijas sistēmas nav klasifikācijas nosacījums. Maksimālā korekcija, ko šie būvuzņēmumi var saņemt par sertificētajām būvniecības nozares vai uzņēmējdarbības procesu vadības sistēmām, ir – 0,5 punkti.

30.2. Kritērijs 13: labas uzņēmējdarbības prakses principu ievērošanai uzņēmumā noteiktais vērtēšanas princips visās klasēs – ja klasifikācijas brīdī Sodu reģistrā ir dati par saistošu, spēkā stājušos, neapstrīdamu lēmumu, prokurora priekšrakstu par sodu vai attiecīgu galīgu tiesas spriedumu, ar kuru atstāts spēkā lēmums par būvdarbu apturēšanu vai normatīvajos aktos noteiktā kārtībā piemērotu sodu, kas pamatots ar: (a) būvniecību regulējošo normu pārkāpumiem, (b) vides piesārņojuma normu pārkāpumiem, (c) ugunsdrošības normu pārkāpumiem, (d) darba drošības normu pārkāpumiem, (e) noziedzīgiem nodarījumiem tautsaimniecībā, (f) personu nodarbināšanas noteikumu pārkāpumiem, kā arī (g) piespiedu ietekmēšanas līdzekli, kas piemērots pamatojoties uz vispārējās drošības un sabiedriskās kārtības pārkāpumiem vai uz jebkuru no šeit minēto normu pārkāpumiem par trīs gadu periodu pirms lēmuma par klasifikāciju pieņemšanas, par katru šādu gadījumu piemēro korekciju 0,5 punktu apmērā.

30.3. Kritērijs 14: dalība Latvijas Republikā vai kādā no Eiropas Ekonomiskās zonas valstīm reģistrētā būvniecības nozares darba devēju un profesionālajā organizācijā (NACE 2.red. 94.1 grupa). Par vismaz vienu kalendāro gadu ilgu dalību vienā vai vairākās organizācijās piemēro korekciju – 0,25 punktu apmērā.

30.4. Kritērijs 15: spēkā esošs darba koplīgums. Ja uzņēmums, kas ir nacionālā līmeņa darba devēju organizāciju apvienības biedrs ar arodbiedrību, kas ir nacionālā līmeņa arodbiedrību apvienības biedre, ir noslēdzis darba koplīgumu un kvalificēšanas brīdī šis koplīgums ir spēkā esošs, piemēro korekciju – 0,25 punktu apmērā.

**V. Nosacījumi vienreizējai un pagaidu klasifikācijai**

31. Pagaidu kvalificēšanu klasifikācijas iestāde veic reģistrētiem būvuzņēmumiem, kas kvalifikācijas brīdī ir reģistrēti reģistrā mazāk kā trīs gadus.

32. Pagaidu kvalificēšanu klasifikācijas iestāde veic pēc būvuzņēmuma iesnieguma saņemšanas (4. pielikums) saskaņā ar šo noteikumu 18. punktu.

33. Vienreizēju kvalificēšanu klasifikācijas iestāde veic ārvalstu komersantiem, kas pretendē uz būvdarbu veikšanu Būvniecības likuma 23. panta kārtībā, gadījumā, ja saņem klasifikācijas iesniegumu (5. pielikums) un klasifikāciju pieprasījušais uzņēmums iesniedzis klasifikācijas iestādei dokumentus, kas pietiekamā mērā apliecina ziņas saskaņā ar šo noteikumu III nodaļu.

34. Iesniegumu par vienreizēju klasifikāciju būvkomersants iesniedz atbilstoši šo noteikumu 18. punktam.

35. Lēmums par pagaidu un vienreizējas kvalifikācijas procesā klasificēta būvuzņēmuma klasifikāciju ir spēkā trīs mēnešus.

36. Vienreizējai un pagaidu klasificēšanai klasifikācijas iestāde pārbauda kvalificēšanas brīdī par būvuzņēmumu pieejamos datus, atbilstoši šo noteikumu III nodaļai. Būvuzņēmuma vērtēšanu, atbilstoši šo noteikumu IV nodaļai, veic tajos kritērijos, kur ir pieejami dati par pārbaudes periodu. Kritērijos, kur dati ir pieejami par īsāku periodu, nekā to nosaka šie noteikumi, piemēro korekciju 0,245 punktu apmērā par katru vērtēšanas periodu, par kuru nav pieejami dati.

**VI. Noteikumi būvuzņēmumu apvienību klasifikācijai**

37. Būvuzņēmumu apvienību (turpmāk – apvienība) kvalificēšanu klasifikācijas iestāde veic pamatojoties uz apvienības iesniegumu (6. pielikums), ko apvienība iesniedz atbilstoši šo noteikumu 18. punktam.

38. Lēmums par klasifikāciju, kas izdots apvienībai, ir spēkā vienu gadu. Pēc lēmuma termiņa beigām klasifikācijas iestāde neveic atkārtotu apvienības klasificēšanu vispārējā kārtībā.

39. Noteikti šādi apvienības kvalificēšanas noteikumi:

39.1. visiem apvienību veidojošajiem būvuzņēmumiem jābūt kvalificētiem kādā no šajos noteikumos noteiktajiem klasifikācijas veidiem;

39.2. apvienībai tiek piešķirta viena kopēja kvalifikācijas klase, ko nosaka:

39.2.1. summējot apvienības dalībnieku datus kritērijos 1 un 4;

39.2.2. kritērijā 3 attiecinot uz apvienību tās vecākā dalībnieka reģistrācijas ilgumu reģistrā;

39.2.3. aprēķinot vidējo aritmētisko lielumu kritērijā 5;

39.2.4. summējot korekciju, kas atbilstoši kvalifikācijai kritērijos 8, 9, 11, 12, 13, 14 un 15 jāpiemēro katram apvienības dalībniekam.

39.3. Klasifikācijas iestāde atzīst apvienības kompetenci kritērijā 1.1 un pieredzi kritērijā 2, tajās sfērās, kur kvalificējas vismaz viens no apvienības dalībniekiem;

39.4. gadījumā, ja kāds no apvienībā ietilpstošajiem komersantiem nav būvuzņēmums šo noteikumu izpratnē, ziņas par šo uzņēmumu netiek vērtētas;

39.5. ja kāds no apvienības dalībniekiem neatbilst kritēriju 6., 7. un 10 minimālajām prasībām, klasifikācijas iestāde pieņem lēmumu par klasifikācijas pārtraukšanu.

**VII. Klasificēšana, pamatojoties uz kvalifikācijas nodošana**

40. Kvalifikācijas nodošana iespējama būvuzņēmuma reorganizācijas (sadalīšanas) gadījumos.

41. Kvalifikācijas nodošanai būvuzņēmuma reorganizācijas gadījumā ir šādi noteikumi:

41.1. klasifikācijas iestāde lemj par piešķirtās un spēkā esošās kvalifikācijas nodošanu reorganizācijas rezultātā nodibinātajam komersantam, pamatojoties uz reorganizētā būvuzņēmuma iesniegumu (7. pielikums). Kvalifikācijas nodošana iespējam tikai gadījumā, ja reorganizējot tiek izveidots viens būvuzņēmums un atdalītais būvuzņēmums nodarbina visus reorganizētajā būvuzņēmumā klasifikācijas brīdī nodarbinātos sertificētos speciālistus;

41.2. ja, sadalot tiek izveidoti vairāk nekā viens būvuzņēmums, reorganizētā būvuzņēmuma klasifikācija tiek zaudēta.

42. Kvalifikāciju var pārņemt būvuzņēmums ar mainīto juridisko statusu, ja statusa maiņas rezultātā nemainās, finansiāli ekonomisko un ilgtspējas kvalifikācijas kritēriju atbilstība.

**VIII. Klasifikācijas grozīšana, atcelšana un atkārtota klasifikācija**

43. Klasifikācijas iestāde izdara grozījumus lēmumā par klasifikāciju vai pieņem lēmumu par klasifikācijas atcelšanu pirms lēmumā par klasifikāciju minētā termiņa beigām gadījumos, ja, pārbaudot būvuzņēmuma vai apvienības atbilstību šo noteikumu IV nodaļā minētajiem klasificēšanas nosacījumiem konstatē, ka šo noteikumu III nodaļā minētās ziņas liecina par izmaiņām, kuru rezultātā būvuzņēmums vai apvienība vairs neatbilst piešķirtajai kvalifikācijas klasei vai tam vairs nepiemīt lēmumā norādītās kompetences.

43.1. gadījumā, ja, konstatēta kvalifikācijas neatbilstība, klasifikācijas iestāde informē par to būvuzņēmumu vai apvienību šo noteikumu 18.2. apakšpunktā noteiktajā kārtībā;

43.2. ja 10 darba dienu laikā pēc būvuzņēmuma vai apvienības informēšanas konstatētā kvalifikācijas neatbilstība nav novērsta, klasifikācijas iestāde izdara grozījumus lēmumā par klasifikāciju vai pieņem lēmumu par klasifikācijas atcelšanu gadījumā, ja neatbilstību rezultātā būvuzņēmums vai apvienība vairs neatbilst šo noteikumu IV nodaļā minētajiem klasificēšanas nosacījumiem.

44. Lēmums par klasifikāciju tiek atcelts, ja būvuzņēmumu izslēdz no reģistra.

45. Klasifikācijas iestāde var lemt par atkārtotu būvuzņēmuma klasifikāciju pirms lēmumā par klasifikāciju minētā termiņa beigām pēc atsevišķa būvuzņēmuma iesnieguma (8. pielikums) gadījumā, ja lēmuma par klasifikāciju vai lēmuma par klasifikācijas pārtraukšanu darbības periodā uzņēmumā vai tā darbības rādītājos ir notikušas izmaiņas, kas ietekmē šo noteikumu IV nodaļā minētos kvalifikācijas rādītājus.

**IX. Klasifikācijas iestādes darbība un pilnvaras**

46. Klasifikācijas iestādes pienākumi ir:

46.1. pārliecināties, vai tai ir pieejamas visas klasifikācijai iesniedzamās ziņas, atbilstoši šo noteikumu III nodaļai,

46.2. nodrošināt būvuzņēmumu klasifikāciju vispārējā kārtībā ne retāk, kā vienu reizi gadā,

46.3. nodrošināt lēmumu sagatavošanu attiecībā uz būvuzņēmuma klasifikāciju piecu darba dienu laikā no iesnieguma par pagaidu klasifikāciju saņemšanas un 10 darba dienu laikā no iesnieguma par vienreizēju klasifikāciju saņemšanas,

46.4. nodrošināt lēmumu sagatavošanu attiecībā uz apvienības klasifikāciju piecu darba dienu laikā no iesnieguma par apvienības klasifikāciju saņemšanas, ja visi apvienībā esošie būvuzņēmumi iesnieguma saņemšanas dienā ir klasificēti,

46.5. apkopot un uzturēt elektroniskā vidē informāciju par klasificētajiem būvuzņēmumiem un klasifikācijā izmantotajā ziņām atbilstoši šo noteikumu X nodaļai,

46.6. pieprasīt un izvērtēt klasificēšanai nepieciešamos datus no valsts un pašvaldību iestādēm, kā arī no būvuzņēmuma,

46.7. sniegt skaidrojumu par būvuzņēmuma izvērtēšanas gaitā konstatēto un nolemto.

47. Klasifikācijas iestāde pilnvaras ir:

47.1. veikt būvuzņēmumu klasifikāciju atbilstoši šiem noteikumiem un pieņemt kādu no šajos noteikumos minētajiem lēmumiem,

47.2. izdot lēmumu par klasifikāciju,

47.3. pieprasīt un saņemt klasificēšanai nepieciešamo informāciju, kā arī skaidrojumus no valsts un pašvaldību iestāžu reģistriem un no būvuzņēmumiem,

48. Atkarībā no būvuzņēmuma kvalifikācijas būvuzņēmumu klasifikācijas kritērijiem klasifikācijas iestāde pieņem vienu no šādiem lēmumiem:

48.1. lēmumu par klasifikāciju, kā arī lēmumu par klasifikāciju, pamatojoties uz kvalifikācijas nodošanu,

48.2. lēmumu par klasifikācijas pārtraukšanu,

48.3. lēmumu par grozījumu izdarīšanu klasifikācijā,

48.4. lēmumu par klasifikācijas atcelšanu,

48.5. lēmumu par klasifikācijas nodošanas atteikumu.

49. Lēmumā par būvuzņēmuma klasifikāciju ietveramas ziņas atbilstoši Administratīvā procesa likuma 67. panta 2. daļai. Papildus minētajam lēmumā iekļauj:

49.1. būvkomersanta reģistrācijas numuru,

49.2. ziņas par piešķirto kvalifikāciju un atzītajām kompetencēm,

49.3. ziņas par atzīto pieredzi būvdarbu veikšanā atšķirīgos būvju veidos un grupās, saskaņā ar šo noteikumu 63. punktu,

49.4. norādi, ka aktuālā informācija par būvuzņēmuma kvalifikāciju un atzītajām kompetencēm elektroniski pieejama reģistrā BIS tīmekļa vietnē https://bis.gov.lv.

50. Ja klasificēšanas brīdī būvuzņēmums neatbilst nevienai no kvalifikācijas klasēm, klasifikācijas iestādes pieņem lēmumu par klasifikācijas pārtraukšanu un nosaka termiņu atkārtotas klasifikācijas veikšanai vispārējā kārtībā ne ātrāk, kā pēc viena gada.

51. Ja klasifikācijas iestāde pieņem lēmumu par grozījumiem klasifikācijā vai lēmuma par klasifikācijas atcelšanu, lēmumā norāda grozījumu izdarīšanas vai klasifikācijas atcelšanas pamatojumu. Ja klasifikācijas iestāde pieņem lēmumu par klasifikācijas atcelšanu, lēmumā norāda arī nosacījumus klasifikācijas atjaunošanai.

52. Lēmums stājas spēkā nākamajā darba dienā pēc tā paziņošanas BIS.

53. Lēmumu var pārsūdzēt viena mēneša laikā no spēkā stāšanās dienas.

**X. Ziņu par būvuzņēmumu klasifikāciju publiskā pieejamība, uzturēšana, atjaunošana un pārbaude**

54. Ziņas par klasifikācijas rezultātu tiek ievietotas un uzglabātas elektroniskā vidē BIS tīmekļa vietnē https://bis.gov.lv, izņemot datus, kuru pieejamību ierobežo normatīvie akti par komercnoslēpumu un personas datu aizsardzību. Ekonomikas ministrija nodrošina BIS publisku pieejamību bez maksas.

55. Lēmums par klasifikāciju, klasifikācijas apturēšanu vai atcelšanu tiek sagatavots BIS un parakstīts ar drošu elektronisko parakstu.

56. Ar klasifikāciju saistīto lēmumu ievietošanu BIS klasifikācijas iestāde nodrošina divu darba dienu laikā no lēmuma pieņemšanas dienas.

57. Reģistra publiski pieejamajā daļā iekļaujama šāda informācija:

57.1. lēmuma par klasifikāciju pieņemšanas datums un būvuzņēmumam piešķirtā klase,

57.2. atzītās kompetences šo noteikumu 9.1. apakšpunktā norādītajās darbības sfērās,

57.3. atzītā pieredze darbības sfērās būvdarbu veikšanai būvju grupās un būvju veidos, atbilstoši šo noteikumu 9.2. apakšpunktam un 63. punktam.

58. Klasifikācijas iestāde uzglabā kvalificēšanā izmantos un kvalificēšanas procesā sagatavotos dokumentus elektronisku datu formā atbilstoši Ministru kabineta 2015. gada 28. jūlija noteikumu Nr. 438 “Būvniecības informācijas sistēmas noteikumi” II nodaļai.

59. Dati no Sodu reģistra tiek iegūti tiešsaistes režīmā un netiek uzglabāti BIS.

60. Klasifikācijai nepieciešamo informācija klasifikācijas iestāde iegūst no būvuzņēmuma, kā arī no tādiem oficiāliem valsts, pašvaldību, profesionālo organizāciju un atbildīgo iestāžu uzturētiem reģistriem, kuros apkopotas būvuzņēmuma apliecinātas ziņas. Būvuzņēmums ir atbildīgs par iesniegto ziņu patiesumu.

61. Būvuzņēmuma pienākums ir īsākajā iespējamajā laikā informēt klasifikācijas iestādi par izmaiņām, kas var ietekmēt piešķirto kvalifikāciju.

**XI. Noslēguma jautājumi**

62. Būvuzņēmumu klasifikācija vispārējā kārtībā saskaņā ar šo noteikumu 7. punktu pirmo reizi tiek veikta 2017. gada 1. maijā.

63. Atzinumu par būvuzņēmuma pieredzi darbības sfērās būvdarbu veikšanā būvju grupās un būvju veidos, saskaņā ar šo noteikumu 9. punktu klasifikācijas iestāde iekļauj lēmumos par klasifikāciju, kas izdoti pēc 2019. gada 30. aprīļa. Gadījumā, ja būvuzņēmums pēc paša vēlēšanās iesniedz klasifikācijas iestādei šo noteikumu 19.7. apakšpunktā minētās ziņas, atzinumu var iekļaut lēmumā, kas izdots pirms šeit noteiktā termiņa.

Ministru prezidente L. Straujuma

Ekonomikas ministrs D. Reizniece-Ozola

Iesniedzējs:

Ekonomikas ministrs D. Reizniece-Ozola

Vīza:

Valsts sekretārs R. Beinarovičs

11.02.2016. 11:07

3886

Ķirule-Vīksne,

67013051, Brigita.Kirule-Viksne@em.gov.lv